Et nyt amerikansk-europæisk reguleringsråd, Regulatory Cooperation Council (RCC), kan give erhvervslobbyister på begge sider af Atlanten stor indflydelse på staternes fremtidige lovgivning, længe inden offentligheden i de enkelte lande får indsigt i processen. Det mener Bruxelles-ngo’en Corporate Europe Observatory (CEO) efter læsning af et lækket dokument fra EU-Kommissionen, der lægger op til denne uges forhandlinger i Washington om en frihandelsaftale mellem EU og USA, kaldet TTIP.

Ifølge CEO, der arbejder for at synliggøre erhvervslivets lobbyvirksomhed i EU, tyder forhandlingsdokumentet på, at tidligere forbehold i Kommissionen over for at give erhvervslivet vidtgående beføjelser er forsvundet.

»Erhvervslivet vil blive inddraget allerede i starten af lovgivningsprocessen, længe før nogen offentlig debat finder sted, og de vil kunne påvirke beslutningstagerne til at droppe vigtige initiativer, der f.eks. skulle forbedre vores fødevare­standarder eller beskytte forbrugerne,« siger Kenneth Haar, der arbejder som researcher for CEO.

Lobbyismen

I både EU og USA har de store erhvervsorganisationer længe øvet indflydelse på de transatlantiske frihandelsforhandlinger, der efter planen skal lede til harmonisering af love og regler, som i dag spænder ben for samhandlen. Med organisationerne Business Europe og US Chamber of Commerce (Det Amerikanske Handelskammer, red.) som de centrale aktører har man siden begyndelsen af 2012 gentagne gange fremsendt oplæg og holdt møder med EU-Kommissionens folk for at argumentere for nødvendigheden af et tættere samarbejde hen over Atlanten om ny lovgivning, herunder om erhvervslivets behov for at sidde tæt på det fremtidige lovgivningsarbejde.

Det Amerikanske Handelskammer skrev f.eks. i april 2012, at en forstærket EU-USA-proces om kommende lovgivning »også bør omfatte regelmæssig deltagelse af europæiske og amerikanske interessenter (stakeholders, red.), inklusive industrien«.

I oktober leverede Business Europe og Det Amerikanske Handelskammer til EU-Kommissionen et gennemarbejdet fælles forslag til, hvordan det fremtidige reguleringsmæssige samarbejde bør organiseres og i »en glidende overgang« nå stadig tættere på »fuld overensstemmelse« mellem europæiske og amerikanske regler.

Og i et referat fra et møde mellem Kommissionen og Business Europe, dateret 8. november 2012 og udleveret til New York Times ’ved en fejltagelse’, hedder det f.eks., at »Business Europe insisterer på en formaliseret og begunstiget konsulterende rolle« under lovgivningsprocessen.

Kommissionen syntes på daværende tidspunkt at have haft visse forbehold for en så central rolle for erhvervslivet, men noterer i referatet, at der er »enighed om, at en sådan rolle er lettere at etablere, hvis det sker sektorvis«.

Kommissionen positiv

Den 10. oktober holdt EU’s handelskommissær, Karel De Gucht, en tale i Prag, hvor han for første gang præsenterede ideen om et Regulatory Cooperation Council, reguleringsrådet. Og i det nye, lækkede oplæg til denne uges forhandlingsrunde i Washington har EU-Kommissionen indlemmet forslaget og gjort det på en måde, der efter ngo’en Corporate Europe Observatorys vurdering giver erhvervslivet mulighed for at bearbejde den statslige regulering til egen fordel. På en række punkter ligger Kommissionens udspil og sprogbrug tæt op ad forslaget fra oktober 2012 fra Business Europe og Det Amerikanske Handelskammer.

I praksis skal reguleringsrådet bringe de regulerende myndigheder inden for et bestemt område sammen med henblik på at koordinere ny lovgivning. Hvis det eksempelvis drejer sig om fødevareområdet, vil den amerikanske sundhedsstyrelse, Food and Drug Administration, stille op, mens det fra EU ville være Det Europæiske Fødevareagentur.

Kommissionens fortrolige oplæg siger, at EU og USA »skal konsultere interessenter om regulerings- og lovgivningsmæssige tiltag«, og at RCC »bør samarbejde med interessenter, inklusive erhvervsliv, forbrugere og fagforbund«.

»Til dette formål bør en rådgivende europæisk-amerikansk multi­interessent-komité el.lign. etableres for regelmæssigt at mødes og samarbejde med EU’s kompetente myndigheder og amerikanske lovgivere om udformningen af reguleringsforslag.«

Ifølge Kenneth Haar fra CEO giver Kommissionens oplæg erhvervslobbyisterne omfattende mulighed for at kommentere og påvirke reguleringer og lovforslag, mens de er til behandling i reguleringsrådet.

»Kommissionen skriver ’interessenter’ – det er for at holde en kattelem åben for, at der også kan sidde forbrugerorganisationer, fagforeninger og den slags med. I praksis er det ret utænkeligt, at vi kommer til at se meget af det. De beskrevne sektordialoger betyder, at erhvervslivet får den privilegerede adgang, de gerne vil have,« mener han.

Hvis en del af processen således bliver lukket inde i komiteer, hvor erhvervslivet i praksis kommer til at dominere og kan være med til at skrive de nye regler, kan det blive på bekostning af forhold, der er vigtige for borgerne, f.eks. fødevaresikkerheden, frygter den danske repræsentant for CEO.

Det lækkede dokument fra EU-Kommissionen: